
TRPC6 csatornák lokalizációja a hippokampális régióban

A TRP (transient receptor potential) csatorna-család tagjai számos sejtélettani funkció ellátásában vesznek részt, többek közt szabályozzák az idegsejtek közti kommunikációt. Az idegélettani szerepük tisztázásához ismernünk kell a TRP csatornák pontos lokalizációját.
 
Munkánkban a TRPC alcsaládba tartozó TRPC6 nemszelektív kationcsatornák eloszlását vizsgáltuk felnőtt rágcsálók hippokampális régiójában. Immuncitokémiai módszerekkel festett metszetek fénymikroszkópos vizsgálata során erős TRPC6 expressziót figyeltünk meg a gyrus dentatus szemcsesejtjeinek dendritikus régiójában, és ezen idegsejtek axonjainak végződési zónájában, a stratum lucidumban, ill. számos GABAerg sejt dendritjében. Az antitest-antigén reakció specifikusságát Trpc6 génkiütött egérből készült metszetek vizsgálatával igazoltuk. Preembedding immunarany festést alkalmazva a metszetek elektronmikroszkópos vizsgálatával megállapítottuk, hogy a TRPC6 csatornák szubcelluláris eloszlásukat tekintve elsősorban a szemcsesejtek dendritjeinek membránjában találhatók. A szemcsesejtek dendrittüskéinek részletes elektronmikroszkópos vizsgálata során meghatároztuk, hogy az immunjelek nagyobbik részének térbeli eloszlása egyenletes a posztszinaptikus denzitás körül a tüskék felszínén, míg az immunjelek körülbelül 15%-a közvetlenül a posztszinaptikus denzitás szélén helyezkedik el, részét képezve a periszinaptikus gyűrűnek. Továbbá tisztáztuk, hogy a szemcsesejtek axonjaiban a TRPC6 csatornák mind az axonmembránban, mind az intracelluláris ciszternák membránjában fellelhetők. Kettős immunfluoreszcens festéssel igazoltuk, hogy a TRPC6 fehérjéket egyrészt a hilusban, ill. a stratum oriens-ben lokalizálódó mGlu1a metabotrópos glutamát receptorokat kifejező gátlósejtek expresszálják, másrészt olyan hippokampális interneuronok, amelyekben egy Ca2+ kötő fehérje, a parvalbumin is megtalálható. Tisztáztuk, hogy a TRPC6 csatornák szintén az interneuronok dendritjeinek membránjában lokalizálódnak.
 
Vizsgálatainkból összességében megállapítható, hogy a TRPC6 csatornák megfelelő pozíciót foglalnak el ahhoz, hogy a hippokampális régió triszinaptikus körébe az entorhinális kéregből érkező információ feldolgozását befolyásolják, valamint, hogy mind a visszacsatoló, mind az előrecsatoló gátló neuronkörök aktivitását irányítsák, módosítsák a hippokampuszban.



